《青田山房为刘养愚赋》
元代·陈高

幽幽青田山，积翠高千寻。大溪经其南，白云在山阴。

下有隐者居，卜筑邃以深。开门面石壁，结构依松林。

墙古薜荔长，砌閒苔藓侵。檐间戏驯鹿，户外鸣幽禽。

花卉春佳冶，竹木夏萧森。秋宵月照牖，冬晨雪明岑。

尘坌讵能到，车马绝过临。其中何所有，乃有书与琴。

逍遥足忘世，俯仰可娱心。酒熟聊自醉，兴来时独吟。

永谢城市喧，何用怀缨簪。

作者简介：（1315—1367）元温州平阳人，字子上，号不系舟渔者。顺帝至正十四年进士。授庆元路录事，明敏刚决。不满三年，自免去。再授慈溪县尹，亦不就。方国珍欲招致之，无从得。平阳陷，浮海过山东，谒河南王扩廓帖木儿，论江南虚实，陈天下之安危。扩廓欲官之，会疾作卒。有《不系舟渔集》、《子上存稿》。